b'\n_START_ARTICLE_\nF\xc3\xb2rum Social Mundial\n_START_SECTION_\nOrigen i objectius\n_START_PARAGRAPH_\nInicialment va ser proposat com a contraposici\xc3\xb3 al F\xc3\xb2rum Econ\xc3\xb2mic Mundial que es realitza anualment a la poblaci\xc3\xb3 su\xc3\xafssa de Davos on es reuneixen les elits econ\xc3\xb2miques, financeres i pol\xc3\xadtiques d\'arreu del m\xc3\xb3n, i que es realitza aproximadament en les mateixes dates._NEWLINE_El FSM, segons les declaracions aprovades, pret\xc3\xa9n ser un espai obert i democr\xc3\xa0tic, un punt de trobada de l\'esquerra mundial i del moviment altermundista o antiglobalitzaci\xc3\xb3._NEWLINE_El primer FSM va ser organitzat per l\'Associaci\xc3\xb3 Francesa per a la Taxaci\xc3\xb3 de les Transaccions Financeres per a l\'Ajuda al Ciutad\xc3\xa0 (Attac) i el Partit dels Treballadors de Brasil. Es va portar a terme del 25 al 30 de gener de 2001 a Porto Alegre, Brasil. Hi van acudir 12.000 assistents de tot el m\xc3\xb3n. El 28 de gener les entitats assistents van fer p\xc3\xbablic el Comprom\xc3\xads de Porto Alegre, on s\'exposa breument els or\xc3\xadgens del moviment, les cr\xc3\xadtiques que aquest fa al proc\xc3\xa9s de globalitzaci\xc3\xb3 econ\xc3\xb2mica, i s\'esbossen les propostes alternatives que posteriorment s\'han anat concretant en edicions posteriors.\n_START_SECTION_\nTraject\xc3\xb2ria\n_START_PARAGRAPH_\nAl segon FSM, realitzat tamb\xc3\xa9 a Porto Alegre, del 31 de gener al 5 de febrer de 2002 hi van assistir m\xc3\xa9s de 12.000 delegats, representant a persones i organitzacions de 123 pa\xc3\xafsos i 60.000 assistents. Es van portar a terme 652 tallers i 27 confer\xc3\xa8ncies. Un conferenciant c\xc3\xa8lebre va ser el ling\xc3\xbcista nord-americ\xc3\xa0 Noam Chomsky. _NEWLINE_El tercer FSM es va celebrar novament a Porto Alegre, el gener de 2003. Hi va haver molts tallers en paral\xc2\xb7lel, incloent, per exemple, el taller "La vida despr\xc3\xa9s del capitalisme", que proposava una discussi\xc3\xb3 enfocada a les possibilitats participatives, no-comunistes, no-capitalistes de diferents aspectes de les estructures socials, pol\xc3\xadtiques, econ\xc3\xb2miques i de comunicaci\xc3\xb3. _NEWLINE_El quart FSM es va realitzar a Mumbai, \xc3\x8dndia, del 16 al 21 de gener de 2004. L\'assist\xc3\xa8ncia va ser superior a les 75.000 persones que s\'esperaven. La diversitat cultural va ser un aspecte notable del f\xc3\xb2rum. Una decisi\xc3\xb3 notable va ser la d\'utilitzar programari lliure. _NEWLINE_La cinquena edici\xc3\xb3 d\'aquest esdeveniment va tenir lloc novament a Porto Alegre el 2005._NEWLINE_La sisena edici\xc3\xb3 va tenir un car\xc3\xa0cter polic\xc3\xa8ntric, amb dues grans seus: Bamako (Mali) i Caracas (Vene\xc3\xa7uela), el gener de 2006. _NEWLINE_La setena edici\xc3\xb3 es va celebrar a Nairobi el gener del 2007._NEWLINE_L\'any 2008 el FSM convoc\xc3\xa0 una jornada d\'acci\xc3\xb3 global, el 26 de gener del 2008 amb accions descentralitzades a tot el planeta, en lloc de realitzar-se un f\xc3\xb2rum social a l\'\xc3\xbas. A Catalunya, m\xc3\xa9s de 150 entitats varen respondre a aquesta crida organitzant el F\xc3\xb2rum Social Catal\xc3\xa0. _NEWLINE_El 2009 la cita va ser a Bel\xc3\xa9m (Brasil) del 27 de gener a l\'1 de febrer. El seu principal eix tem\xc3\xa0tic va girar entorn de l\'Amaz\xc3\xb2nia i a la preservaci\xc3\xb3 de tot el patrimoni natural encara existent al planeta._NEWLINE_L\'edici\xc3\xb3 2011 del F\xc3\xb2rum es va dur a terme a Dakar, capital de Senegal entre el 6 i l\'11 de febrer._NEWLINE_L\'any 2012 entre el 24 i el 29 de gener el FSM va tornar a Porto Alegre, (Brasil)._NEWLINE_El 2013 la reuni\xc3\xb3 es va celebrar a Tun\xc3\xadsia del 26 al 31 de mar\xc3\xa7 sota el lema de la primavera \xc3\xa0rab: Dignitat._NEWLINE_I a Tun\xc3\xadsia ha tornat l\'any 2015. Aquesta vegada el lema de F\xc3\xb2rum celebrat del 24 al 28 de mar\xc3\xa7 ha estat: Dignitat i Drets. Una convocat\xc3\xb2ria marcada per l\'atemptat terrorista en el Museu del Bardo el 18 de mar\xc3\xa7 en el qual van morir 22 persones. El lema de la manifestaci\xc3\xb3 d\'obertura del F\xc3\xb2rum va ser Els pobles del m\xc3\xb3n contra el terrorisme. Entre els f\xc3\xb2rums tem\xc3\xa0tics inclosos en el FSM hi ha el F\xc3\xb2rum Parlamentari Mundial que ha servit com a espai de converg\xc3\xa8ncia de legisladors progressistes que han treballat mocions sobre la construcci\xc3\xb3 de la pau, la migraci\xc3\xb3, el deute injust, les multinacionals i l\'ingr\xc3\xa9s m\xc3\xadnim ciutad\xc3\xa0. En la IV edici\xc3\xb3 del F\xc3\xb2rum Mundial de Mitjans Lliures tamb\xc3\xa9 dins el FMS s\'ha insistit que cal refor\xc3\xa7ar la informaci\xc3\xb3 i la comunicaci\xc3\xb3 al servei dels moviments socials i s\'ha aprovat la "Declaraci\xc3\xb3 del F\xc3\xb2rum Mundial de Mitjans Lliures". Durant el FSM2015 s\'ha celebrat tamb\xc3\xa9 la reuni\xc3\xb3 per iniciar el proc\xc3\xa9s preparatori del F\xc3\xb2rum Social d\'Internet previst per a finals del 2015 o principis de 2016. Entre els objectius: defensar la internet de les persones i la ciutadania._NEWLINE_El F\xc3\xb2rum Social Mundial de 2016 s\'ha convocat per primera vegada en un pa\xc3\xads del nord: Montreal.\n_START_SECTION_\nAltres f\xc3\xb2rum relacionats\n_START_PARAGRAPH_\nEl F\xc3\xb2rum Social Mundial inclou tamb\xc3\xa9 altres f\xc3\xb2rums mundials, tem\xc3\xa0tics, regionals, subregionals, nacionals i municipals que s\'organitzen d\'acord amb la seva Carta de Principis encara que aquesta carta impedeix al FSM organitzar accions col\xc2\xb7lectives en el seu propi nom. Segons Boaventura de Sousa Santos un intel\xc2\xb7lectual proper als moviments del F\xc3\xb2rum Social Mundial, han de considerar-se com a part del proc\xc3\xa9s del FSM les accions regionals i globals dutes a terme per les xarxes de moviments i organitzacions que integren el FSM, sempre que aquestes iniciatives respectin la Carta de Principis._NEWLINE_Entre els f\xc3\xb2rums tem\xc3\xa0tics est\xc3\xa0 el F\xc3\xb2rum de les Autoritats Locals, el F\xc3\xb2rum Parlamentari Mundial, el F\xc3\xb2rum Mundial de l\'Educaci\xc3\xb3, el F\xc3\xb2rum Mundial de Jutges, el F\xc3\xb2rum Mundial dels Sindicats, el F\xc3\xb2rum Mundial de l\'Aigua, el F\xc3\xb2rum Mundial de la Joventut i el F\xc3\xb2rum Mundial de la Diversitat Sexual. En el 2015-2016 es prepara un nou f\xc3\xb2rum: el F\xc3\xb2rum Social d\'Internet. El 2020 se celebra a Barcelona el F\xc3\xb2rum Social Mundial de les Economies Transformadores_NEWLINE_Entre els f\xc3\xb2rums regionals s\'inclouen el F\xc3\xb2rum Social Europeu, el F\xc3\xb2rum Social Asi\xc3\xa0tic, el F\xc3\xb2rum Social Afric\xc3\xa0, el F\xc3\xb2rum Social de les Am\xc3\xa8riques, el F\xc3\xb2rum Educacional Europeu, etc.'